אברהם טל (זמר)

ביוגרפיה

טל נולד בשם אברהם פואנקינוס טל בניר משה וגדל במושב נווה אטי"ב שברמת הגולן. הוריו, ריין, ילידת אלג'יר,  ומוריס, יליד מרוקו,  הגיעו שניהם למרסיי שבצרפת כילדים,  ועלו לארץ בתחילת שנות השבעים.
את דרכו המוזיקלית החל כשהיה בן 9, עת נפצע בעינו ואושפז בבית חולים; במיטה הסמוכה אליו אושפז ילד שניגן על אורגנית, שבה ניגן טל בשעות הפנאי שלו. בהמשך למד לנגן בכלים נוספים, תופים, גיטרה בס וחליל צד. כילד נהג לחלק עיתונים במושב שבו גדל והיה מרוויח כמה מאות שקלים בכל חודש, בהם היה קונה כלי נגינה. טל לא למד מוזיקה באופן פורמלי והוא אוטודידקט. כיום הוא מפיק את אלבומיו, כותב ומלחין את שיריו, ללא ידע תאורטי במוזיקה ובכתיבת תווים.

קריירה מוזיקלית

בתום שירותו הצבאי בתור טבח הצטרף טל ללהקת "שוטי הנבואה", שבה זכה לפרסומו הראשון. טל היה זמר וכותב בלהקה משנת 1998 ועד לפירוקה בשנת 2007. בין השירים המוכרים שכתב או הלחין ללהקה נמנים "מי" ו"קול גלגל".
עם פירוק שוטי הנבואה יצא טל לקריירה עצמאית. שיר הסולו הראשון שלו היה "אדם צובר זכרונות", גרסת כיסוי לשירה של דורית ראובני שהקליט עבור הפרויקט "עבודה עברית". השיר דורג במקום השני במצעד הפזמונים העברי השנתי של גלגלצ לשנת ה'תשס"ח.
בספטמבר 2008 הוציא טל את אלבומו הראשון, "אברהם טל". באלבום מלווה את טל להקה המונה את אייל הלר (גיטרות), עדי גולדשטיין (קלידים, תכנותים ועיבודים), עופר אשד (בס), אייל ניסנבוים (תופים), איתמר דוארי (כלי הקשה), אורן צור (כינור) וגלי שדה (שירה וקולות). את רוב השירים באלבום כתב טל, מלבד השיר "אם בלשונות" שמילותיו הם פרק י"ג של האיגרת הראשונה אל הקורינתים מתוך הברית החדשה. בשיר "פסטיבל" שכתב טל עם רני אייזנברג נכלל בית מתוך השיר "מלכות החרמון" של יובב כץ. את השיר "הזמן עושה את שלו" הלחין טל יחד עם כל נגני האלבום, ובשיר "מתרחקים מתקרבים" השתתף בכתיבה ישראל כסיף. האלבום כלל גם את ביצועו של טל ל"אדם צובר זיכרונות". הסינגל היחיד שקדם לאלבום היה "הזמן עושה את שלו", ואחריו יצאו גם הסינגלים "פסטיבל" ו"שדות האש".
עוד ב-2008 השתתף טל באלבומה של דין דין אביב "חופשייה בין עולמות", שבו שר בדואט עם אביב את השיר "מסע", שהיה שותף לכתיבתו.
טל כתב את הפסקול לסרטו של יורם זקס, "נימפות בערפל" (2008).
ביוני 2010 הוציא טל את אלבומו השני, "אורות". האלבום מכר למעלה מ-40,000 עותקים והגיע למעמד אלבום פלטינה. לפני צאת האלבום יצאו לרדיו הסינגלים "אורות" ו"מחוזקים לעולם" שכתב והלחין טל. השיר "מחוזקים לעולם" הגיע לראש מצעדי הפזמונים של גלגלצ ושל רשת ג'. גם באלבום זה כתב והלחין טל את רוב השירים, ועיבד אותם יחד עם יונתן דגן. באלבום נכלל השיר "תן לי להיות", שאת מילותיו כתב רפאל אלישע, שנהרג במלחמת ששת הימים. טל הלחין והקליט את השיר במסגרת הפרויקט "עוד מעט נהפוך לשיר". אחרי צאת האלבום יצא גם הסינגל "אם את הולכת", שאותו הלחין טל יחד עם בוריס מוזיצ'וק. בעקבות האלבום זכה טל בתואר "זמר השנה" במצעד הפזמונים השנתי תש"ע של גלגלצ, ושירו "אורות" זכה בתואר שיר השנה. השיר זכה גם בפרס אקו"ם לשיר השנה.
באלבומו של שלמה ארצי "אושר אקספרס", שיצא בשנת 2012, השתתף טל בדואט "אלוהיי". השיר יצא כסינגל.
במרץ 2013 יצא אלבומו השלישי של טל, "שושנה". שני הסינגלים שקדמו ליציאת האלבום הם "אני איתך" ו"אני לא מבין איך היום עולה עליי".
בינואר 2014 הוציא אברהם טל את השיר "את במרחבים", שהוקלט בהופעתו בפסטיבל הפסנתר. השיר נכתב לזכרה של שי זורע, נערה חולת סרטן.
בנובמבר 2015 הוציא אברהם טל את השיר "הימים עוברים". השיר יצא לרגל יציאת אלבומו החדש הרביעי במספר שיקרא "עכשיו החיים". בינואר 2016 הוציא טל סינגל שני מתוך אלבומו החדש שבדרך הנקרא "בוקר פרדס חנה". בפברואר 2016 הוציא טל סינגל שלישי ואחרון לפני השקת אלבומו החדש שנקרא "ציפיות". את אלבומו השיק טל רשמית ב-1 במרץ 2016.
בדצמבר 2016 הצטרף לצוות השיפוט של תוכנית הטלוויזיה "The Voice ישראל". בשנת 2018, הקליט מחדש את השיר "לאורך הים" של עפרה חזה, עבור אלבום המחווה קול הנשמה - שרים עפרה חזה.
במאי 2017 הופיע לראשונה באמפי תיאטרון קיסריה.
ביוני 2017 שיחרר את השיר "מי את" שכתב והפיק יחד עם ג'וני גולדשטיין
באפריל 2018, במסגרת פרויקט "יצירת חיי" של ynet  ו- "ידיעות אחרונות", יצא השיר "אור אלון" שכתב אברהם בהשראת סיפורו של אלון בקל ז"ל, שנרצח בפיגוע בפאב "הסימטא" בת"א ב-2016.
במאי 2018 הופיע באמפיתיאטרון בקיסריה בפעם השנייה בקריירה ואירח על הבמה את הזמרת נרקיס.
באוקטובר 2018 הופיע אברהם לראשונה בהיכל התרבות בת"א ואירח את בניה ברבי וחנן בן ארי.
בינואר 2019 הוציא טל את השיר "לי זה לא מספיק". הקליפ שנוצר בעקבות השיר הוא שיתוף פעולה ייחודי של אברהם עם הפסלת חן זיו, שלווה בתערוכה המציגה את יצירותיהם.
באפריל 2019 יצא "שיר חדש" שבו אברהם שיתף פעולה לראשונה עם אבי אוחיון ומתן דרור.

חיים אישיים

טל היה נשוי לשושנה, ששימשה מפיקת השירה שלו באלבומיו האחרונים, אך בפברואר 2018 פורסם שהשניים נפרדו. לזוג שני ילדים.
מתגורר במכמורת.